Die Britse polisie het die eerste amptelike ondersoek na Kevin begin nadat ’n man beweer het hy is gemolesteer toe hy as 23-jarige vir ’n drankie na Kevin se woonstel genooi is.
Deur nou eers openlik oor sy seksualiteit te praat het Kevin hom die gramskap van die gay gemeenskap op die hals gehaal. Daarmee probeer hy die aandag aftrek van die eintlike kwessie van seksuele teistering, meen baie mense.
Ook die akteur George Takei, ’n Amerikaanse kampvegter vir maatskaplike geregtigheid, het teen Kevin te velde getrek.
Rosie O’Donnell was van die eerste mense in die vermaakbedryf wat Kevin voor stok gekry het. Sy het getwiet: “F** jou, Kevin. Soos Harvey het ons almal van jou geweet. Ek hoop nog mans kom na vore, @KevinSpacey. Niemand het die besonderhede geweet nie, soos met Harvey, maar ’n mens het geweet albei is ’n grillerige man.”
’n Spesiale Emmy-prys wat hy later vandeesmaand in New York sou ontvang het vir sy bydrae “tot wêreldwye televisie”, is teruggetrek.
Tony het Radaronline, ’n webtuiste oor glansmense, van ’n ontstellende voorval 14 jaar gelede in ’n kroeg in Los Angeles vertel.
“Ek het ’n drankie bestel. Kevin het sy arm om my kom sit. Hy het sy hand hard op my kruis geplaas en my hele geslagsdeel vasgegryp.”
Ook ’n Britse kroegman, Daniel Beal, het van ’n skokkende voorval in 2010 vertel toe Kevin glo sy geslagsdele aan hom ontbloot het in die kroeg van ’n hotel in Wes-Sussex, waar hy toe gewerk het.
Al is die swye tot nou bewaar, was daar met die jare aanduidings dat die ster ’n geheime lewe lei. In 2000 het die Amerikaanse tydskrif Star steelfoto’s geplaas van hom en ’n jong man wat in ’n park buite Los Angeles kafoefel.
Vrae is ook geopper toe Kevin in 2004 ’n klag by die polisie indien dat hy om vieruur die oggend van sy selfoon beroof is terwyl hy in ’n Londense park met sy hond gestap het. Dit het mense laat wonder wat hy daardie tyd van die nag in ’n openbare park gedoen het.
Dit het van sy bekende broer ’n “leë dop” gemaak wat nog nooit ’n ware verhouding gehad het nie, meen Randy, wat van hom vervreem is.